Omstrede Zim-vlug was oortreding – OBNosiviwe Mapisa-Nqakula (Argieffoto: GCIS) Die kantoor van die Openbare Beskermer (OB) het ná ŉ ondersoek bevind dat die gebruik van ŉ lugmagstraler om ŉ ANC-afvaardiging na Zimbabwe te vervoer, inderdaad ŉ oortreding van die wet was. Luidens die bevindinge in dié verslag het Nosiviwe Mapisa-Nqakula, speaker van die Nasionale Vergadering, haar destyds aan wanadministrasie en onbehoorlike gedrag skuldig gemaak toe sy in September 2020 as minister van verdediging ŉ militêre vliegtuig gebruik het vir ŉ partypolitieke ANC-sending van die Waterkloof-lugmagbasis na Harare. Die totale koste verbonde aan die reis was R231 973, bo en behalwe verversings aan boord die vliegtuig wat R15 558 beloop het. Verskeie partye en organisasies, onder wie AfriForum en die DA, het klagtes oor die aangeleentheid ingedien. Die waarnemende OB, adv. Kholeka Gcaleka, het bevind dat Mapisa-Nqakula nie die nodige magtiging of toestemming gehad het om die afvaardiging in die straler te vervoer nie. Daar was slegs goedkeuring vir die ampsreis van Mapisa-Nqakula en haar personeel. Die OB het opdrag gegee dat die president binne 30 dae ná ontvangs van die verslag ’n direktief moet uitreik wat die nakoming van die ministeriële handboek voorskryf met betrekking tot die gebruik van staatsfondse vir lugreise. Daar is geen verdere optrede teen Mapisa-Nqakula aanbeveel nie omdat pres. Cyril Ramaphosa ná die aangeleentheid ŉ formele teregwysing aan haar uitgereik het. As deel van haar tugtiging het die president Mapisa-Nqakula se salaris vir drie maande opgeskort en aan die regering se Solidariteitsfonds betaal. Dié fonds is opgestel om die land se reaksie op die Covid-19-pandemie te ondersteun. “Dit is absoluut veragtelik dat die ANC staatsfondse onwettig gebruik het om die party te bevoordeel,” het Reiner Duvenage, veldtogbeampte vir strategie en inhoud by AfriForum, gesê. “Hierdie optrede toon die ANC se minagting vir die mense van hierdie land, asook dat die ANC hom as verhewe bo die reg beskou. AfriForum sal voortgaan om in belang van die publiek te veg teen die ANC se misbruik van staatsfondse, wanbestuur en korrupsie.”